C 183/36

Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/ey 3 artiklan 2 kohdan mukainen Unkarin innovaatio- ja teknologiaministeriön tiedonanto

Toimilupaa koskeva julkinen tarjouskilpailu hiilivetyjen etsintään, hyödyntämiseen ja tuotantoon ÉRDin alueella

(2019/C 183/11)

Unkarin innovaatio- ja teknologiaministeri (jäljempänä ’tarjouskilpailun järjestäjä’ tai ’ministeri’) järjestää kaivosasioista vastaavana ministerinä kansallisesta varallisuudesta vuonna 2011 annetun lain CXCVI (jäljempänä ’varallisuuslaki’), toimiluvista vuonna 1991 annetun lain XVI (jäljempänä ’toimilupalaki’) ja vuoden 1993 kaivoslain XLVIII (jäljempänä ’kaivoslaki’) nojalla Unkarin valtion nimissä julkisen tarjouskilpailun, joka koskee hiilivetyjen etsintää, hyödyntämistä ja tuotantoa toimilupasopimuksen puitteissa, seuraavien ehtojen mukaisesti.

1. Ministeri hoitaa tarjouskilpailun käynnistämisen ja ratkaisemisen sekä toimilupasopimuksen tekemisen yhteistyössä Unkarin kaivosasioiden ja geologian laitoksen (Magyar Bányászati és Földtani Szolgálat, jäljempänä ’MBFSZ’) kanssa toimilupa- ja kaivoslakien nojalla. Ministerin perustama arviointikomitea arvioi tarjouskilpailun ehdot täyttävät tarjoukset.

Ministeri päättää arviointikomitean ehdotuksen pohjalta (1) valtion omaisuuden valvonnasta vastaavan ministerin suostumuksella toimilupalain 5 §:n 1 momentin mukaisesti toimiluvan myöntämisestä. Sopimus tarjouskilpailun voittajan kanssa voidaan tehdä kyseisen päätöksen perusteella.

Tarjouskilpailun kieli on unkari.

2. Tarjouskilpailumenettelyyn voivat osallistua kaikki kykenevät kotimaiset ja ulkomaiset luonnolliset henkilöt sekä varallisuuslaissa määritetyt avoimet organisaatiot, jotka täyttävät tarjouskilpailun ehdot, myös yhteisiä tarjouksia tekemällä. Jos useampi taho esittää yhdessä tarjouksen tähän toimilupaan liittyvästä toiminnasta, niiden velvollisuutena on nimetä keskuudestaan edustaja ja vastata toimilupasopimuksen täytäntöönpanosta yhteisvastuullisesti. Kotimaisia ja ulkomaisia tarjousten esittäjiä kohdellaan tarjouskilpailun aikana yhdenvertaisesti.

Toimilupasopimuksen allekirjoittaneen tarjouksen esittäjän (toimiluvan haltijan) on 90 päivän kuluessa sopimuksen voimaantulosta perustettava toimiluvassa mainitun toiminnan harjoittamista varten sellainen Unkariin sijoittautunut yritys (jäljempänä ’toimiluvan saanut yritys’), jonka osakkeista, osuuksista ja äänistä se omistaa enemmistön yrityksen perustamishetkellä ja yrityksen toiminnan aikana, sekä huolehdittava siitä, että toimiluvan saaneessa yrityksessä ryhdytään soveltamaan toimilupasopimuksen ehtoja. Toimilupasopimuksesta johtuvat oikeudet ja velvoitteet kuuluvat toimiluvan saaneelle yritykselle eli kaivosyhtiölle.

3. Toimilupasopimuksen kesto: 20 vuotta toimilupasopimuksen voimaantulosta alkaen. Sopimuksen voimassaoloaikaa voidaan pidentää kerran ilman uutta tarjouskilpailua enintään puolella alkuperäisestä voimassaoloajasta, jos toimiluvan haltija ja toimiluvan saanut yritys ovat täyttäneet kaikki velvollisuutensa sopimuksen mukaisesti ja viivästyksittä.

4. Toimiluvan nojalla hyödynnettävää aluetta koskevat tiedot

Toimiluvan nojalla hyödynnettävä alue: jäljempänä olevassa taulukossa mainitut Budapestin, Pestin ja Fejérin läänissä sijaitsevat kunnat:

Kunta Lääni Kunta Lääni Alcsútdoboz Fejér Etyek Fejér Alsónémedi Pest Gyál Pest Biatorbágy Pest Gyúró Fejér Budaörs Pest Halásztelek Pest Budapest_IX. Budapest Kajászó Fejér Budapest_VII. Budapest Martonvásár Fejér Budapest_VIII. Budapest Pusztazámor Pest Budapest_X. Budapest Ráckeresztúr Fejér Budapest_XI. Budapest Sóskút Pest Budapest_XIV. Budapest Százhalombatta Pest Budapest_XIX. Budapest Szigethalom Pest Budapest_XVI. Budapest Szigetszentmiklós Pest Budapest_XVII. Budapest Tabajd Fejér Budapest_XVIII. Budapest Taksony Pest Budapest_XX. Budapest Tárnok Pest Budapest_XXI. Budapest Tordas Fejér Budapest_XXII. Budapest Tököl Pest Budapest_XXIII. Budapest Törökbálint Pest Diósd Pest Vál Fejér Dunaharaszti Pest Vecsés Pest Ecser Pest Vereb Fejér Érd Pest

Toimiluvan nojalla hyödynnettävän alueen yläraja on maanpinta ja alaraja on 5 000 m Itämeren pinnan alapuolella.

Toimiluvan nojalla hyödynnettävään alueeseen eivät kuulu hiilivetyvaroihin osoitettujen kaivosalueiden vuoksi raivatut alueen osat.

Toimiluvan nojalla hyödynnettävän alueen nurkkapisteisiin voi tutustua Unkarin EOV-järjestelmässä (kansallinen koordinaattijärjestelmä), kun taas tietoihin toimiluvan kattamaan alueeseen kuulumattomista, hiilivetyvaroihin osoitettujen kaivosalueiden takia raivatuista alueen osista voi tutustua MBFSZ:n kotisivulla (www.mbfsz.gov.hu) pudotusvalikosta ”Koncesszió” (Toimiluvat) sekä innovaatio- ja teknologiaministeriön kotisivulla (http://www.kormany.hu/hu/innovacios-es-technologiai-miniszterium).

Toimiluvan nojalla hyödynnettävän alueen suuruus: 675,7 km2.

Toimiluvan nojalla hyödynnettävään alueeseen eivät kuulu ne kaivosalueiden osat, joiden yläraja on korkeammalla kuin toimiluvan nojalla hyödynnettävän alueen yläraja ja joiden alaraja on samalla tasolla tai alempana kuin toimiluvan nojalla hyödynnettävän alueen alaraja.

5. Toimiluvasta maksettava nettokorvaus on vähintään 303 000 000 Unkarin forinttia (kolmesataakolme miljoonaa Unkarin forinttia) + alv. Myös suurempi summa voidaan tarjota. Tarjouskilpailun tulosten julkaisemisen jälkeen tarjouskilpailun voittajan on maksettava toimiluvasta toimilupasopimuksessa vahvistetun suuruinen lupamaksu sopimuksessa vahvistetulla tavalla ja siinä vahvistetussa määräajassa.

6. Toimiluvasta tehtyjen tarjousten kelpoisuusedellytyksenä on osallistumismaksun maksaminen. Maksun nettomäärä on 10 000 000 Unkarin forinttia (kymmenen miljoonaa Unkarin forinttia) + alv. Maksutapa selviää tarjouskilpailuasiakirjoista. Osallistumismaksu on maksettava tarjouskilpailuasiakirjoissa mainitulle tilille viimeistään kello 24.00 tarjousten esittämiselle asetetun määräajan päättymistä edeltävänä päivänä.

7. Jotta tarjous voitaisiin ottaa huomioon, osallistumismaksun lisäksi tarjousten esittäjien on maksettava vakuutena ja osoituksena tarjouksen sitovuudesta 50 000 000 Unkarin forinttia (viisikymmentä miljoonaa Unkarin forinttia) viimeistään klo 24.00 tarjousten esittämiselle asetetun määräajan päättymistä edeltävänä päivänä. Tarjouskilpailun järjestäjä pidättää vakuuden itsellään, jos tarjoaja peruuttaa tarjouksensa tai jos tarjouskilpailun voittaja ei tee sopimusta tai ei maksa tarjottua summaa toimilupasopimuksessa vahvistetun suuruisena, siinä vahvistetulla tavalla ja siinä vahvistettuun määräaikaan mennessä. Tarjouskilpailussa maksettavan vakuuden maksutapa esitetään tarjouskilpailuasiakirjoissa.

8. Toimilupasopimuksen perusteella tavanomaisten hiilivetyjen tuotannosta maksettavan kaivosmaksun suuruus on – ministerin päätöksellä – vähintään 16 prosenttia. Kaivoslain 20 §:n 3 momentin e ja i kohdassa ja 5 momentissa määritellyissä tapauksissa sovelletaan kaivoslaissa määriteltyä hakemuksen esittämispäivänä voimassa olevaa kaivosmaksua. Tarjouskilpailumenettelyssä voidaan tarjota yhtenäisesti määritelty lisäkorvaus, joka ylittää vähimmäiskaivosmaksun. Tuloksena oleva kaivosmaksu kirjataan toimilupasopimukseen kaikkien edellä mainittujen tapausten osalta, ja se on maksettava toimiluvan voimassaolon ajan.

9. Tarjouskilpailuun liittyvät oikeudelliset, taloudelliset, tekniset ja muut vaatimukset ja tiedot esitetään tarjouskilpailuasiakirjoissa.

10. Tarjouskilpailuasiakirjat voi noutaa tarjouskilpailun päättymistä edeltävään päivään saakka MBFSZ:n asiakaspalvelutoimistosta (Columbus utca 17–23, 1145 Budapest, Hungary; puh. +36 13012900) arkipäivisin klo 8–14 esittämällä asianmukaisen todisteen siitä, että tarjouskilpailuasiakirjat on maksettu. MBFSZ antaa ostajalle tämän nimissä olevan todistuksen.

Tarjouskilpailuasiakirjojen oston yhteydessä on täytettävä yhteydenpitoa ja tiedotusta varten yhteystietolomake, jonka voi ladata MBFSZ:n kotisivulta (www.mbfsz.gov.hu) pudotusvalikon ”Koncesszió” kautta.

11. Tarjouskilpailuasiakirjat maksavat 100 000 Unkarin forinttia (satatuhatta Unkarin forinttia) + alv. Summa maksetaan MBFSZ:n tilille nro 10032000-01417179-00000000. Maksun viestikenttään on merkittävä koodi ÉRCHDV ja tarjouskilpailuasiakirjojen ostajan nimi. Tarjouskilpailuasiakirjoista perittävää maksua ei voi maksaa käteisellä, eikä sitä voida maksaa osittain tai kokonaan takaisin. Jos tarjouskilpailuasiakirjat eivät saavu ostajalle, tarjouskilpailuasiakirjoista peritty maksu palautetaan maksajalle viiden päivän kuluessa tarjousten toimittamisen määräpäivästä.

12. Tarjouksen voi jättää ainoastaan, jos on ostanut tarjouskilpailuasiakirjat sekä maksanut osallistumismaksun ja vakuuden. Jos useampi taho esittää yhdessä tarjouksen, riittää, että yksi tarjoajista ostaa tarjousasiakirjat.

13. Tarjous on jätettävä henkilökohtaisesti 25. syyskuuta 2019 klo 10–12 MBFSZ:n asiakaspalvelutoimistoon (osoite: Columbus utca 17–23, 1145 Budapest, Hungary) unkarin kielellä ja tarjouskilpailuasiakirjoissa esitettyjen ehtojen mukaisesti.

14. Kun tarjous on jätetty, siitä tulee sitova. Tarjous on voimassa sen esittämisestä tarjouskilpailun päättymiseen saakka. Tarjouksen esittäjä ei voi perua tarjoustaan.

15. Ministerillä on oikeus jättää kyseessä oleva tarjouskilpailu ratkaisematta. Jos tarjouskilpailu jätetään ratkaisematta, ministeriä, ministerin edustamaa Unkarin valtiota tai ministerin alaisuudessa toimivaa innovaatio- ja teknologiaministeriötä vastaan ei voida esittää vaateita.

16. Tarjouskilpailun voittaja saa – toimiluvan saaneen, tätä tarkoitusta varten pakollisesti perustetun yrityksen välityksellä – yksinoikeuden hiilivetyjen etsintään, hyödyntämiseen ja tuotantoon toimiluvan kattamalla alueella toimiluvan voimassaolon ajaksi. Kun kaivosalueen vahvistavasta päätöksestä tulee lainvoimainen, toimilupa rajoittuu etsintäalueen osalta kaivosalueen maaperään.

17. Kukin tarjouksen esittäjä voi jättää vain yhden tarjouksen.

18. Toimiluvasta tehtyjen tarjousten arvioinnin määräaika: 90 päivän kuluessa tarjousten tekemiselle asetetun määräajan päättymisestä.

19. Tarjouskilpailun järjestäjä varmistaa kilpailuneutraliteetin eikä suosi ketään valintaperusteissa.

20. Tarjousten arviointiperusteet

I) Toimiluvan kattamaan toimintaan liittyvän etsintäsuunnitelman sisältöä koskevat arviointiperusteet: — Etsintäsuunnitelman ammattimaisuus (suunnitelmat hiilivetyjen etsimiseksi parhaalla mahdollisella tavalla). — Etsintöjen arvioitu kesto. — Etsintäsuunnitelman toteuttamiseksi otettava rahoitusvelka. — Ehdotettujen teknisten ratkaisujen nykyaikaisuus. — Toimiluvan kattaman toiminnan aikana ympäristön suojelemiseksi sekä vahinkojen ennalta ehkäisemiseksi ja vähentämiseksi toteutettavat toimet. — Tuotannon käynnistäminen nopeammin kuin lainsäädännössä vahvistetussa viiden vuoden määräajassa.

II) Arviointiperusteet, jotka liittyvät tarjouksen tekijän valmiuksiin toteuttaa toimilupasopimus: — Tarjouksen esittäjän taloudellinen tilanne, suunnitelmat toimiluvan kattaman toiminnan rahoittamiseksi, oma rahoitusosuus. — Hiilivetyihin liittyvien kaivostoimien kokonaisarvo kolmen vuoden aikana ennen tarjouskilpailua.

III) Toimilupasopimuksessa tehtäviin taloudellisiin sitoumuksiin liittyvät arviointiperusteet: — Ministerin määrittämään toimilupamaksun vähimmäismäärään verrattuna tarjottu nettosumma. — Ministerin määrittämään kaivosmaksun vähimmäismäärään verrattuna tarjottu yhtenäisesti määritelty lisäkorvaus.

Yksityiskohtaiset arviointiperusteet ja säännökset, jotka liittyvät toimiluvan piiriin kuuluvaa toimintaa koskeviin lupamenettelyihin, toiminnan harjoittamiseen ja sen lopettamiseen, esitetään tarjouskilpailuasiakirjoissa.

21. Toimilupasopimus

Toimilupasopimus on tehtävä 90 päivän kuluessa tarjouskilpailun tulosten julkaisemisesta. Ministeri voi pidentää tätä määräaikaa kerran enintään 60 päivällä.

Tarjouskilpailun voittaja saa harjoittaa toimiluvan nojalla hyväksyttyä, valtion yksinomaiseen toimivaltaan kuuluvaa taloudellista toimintaa laillisesti toimiluvan voimassaolon ajan hiilivetyjen etsintään, hyödyntämiseen ja tuotantoon varatulla alueella asiaan liittyvien voimassa olevien säännösten ja toimilupasopimuksen ehtojen mukaisesti.

Tarjousten esittäjien on tarjouksia jättäessään otettava huomioon kaivoslain 22/A §:n 13 momentti, jonka mukaan kaivosyhtiöllä oleva hiilivetyjen etsintäoikeus tai -lupa koskee yhteensä enintään 20 000 km2:n suuruista hiilivetyjen etsintäaluetta. Etsintäaluetta perustettaessa on otettava huomioon myös etsintäoikeuden tai -luvan haluavassa kaivosyhtiössä siviililaista vuonna 2013 annetun lain V mukaisesti määräysvaltaa käyttävän kaivosyhtiön etsintäalueet. Jos useampi taho esittää yhdessä tarjouksen, kaikkien tarjoajien on erikseen täytettävä tämä kriteeri.

Toimilupasopimuksen tekstiluonnos on tarjouskilpailuasiakirjojen liitteenä.

22. Tietoja voidaan tarjouskilpailun yhteydessä pyytää yksinomaisesti unkarin kielellä kirjallisesti sen jälkeen, kun tarjouskilpailuasiakirjat on ostettu, ja tarjouskilpailuasiakirjoissa vahvistetulla tavalla. MBFSZ lähettää vastauksensa kaikille osapuolille sähköpostiosoitteeseen, joka on tarjouskilpailuasiakirjojen ostohetkellä merkitty yhteystietolomakkeeseen.

Budapest, maaliskuussa 2019. Professori tohtori László PALKOVICS Ministeri

(1) Hallituksen jäsenten tehtävistä ja valtuuksista 22 päivänä toukokuuta 2018 annetun hallituksen asetuksen 94/2018 116 §:n 3 momentin ja 144 §:n 1 momentin nojalla tämän tarjouskilpailun julkaisuhetkellä innovaatio- ja teknologiaministeri on kaivosasioista vastaava hallituksen jäsen ja kansallisen omaisuuden hoidosta vastaava salkuton ministeri on valtion omaisuuden valvonnasta vastaa hallituksen jäsen.